Spillerne i 1. divisionsklubben Jammerbugt FC fik muligvis en klump i maven, da de tjekkede deres lønkonto tirsdag morgen. Der var nemlig ikke gået løn ind for deres anstrengelser i den seneste måned. Det bekræfter flere spillere over for TV2 Nord. Jammerbugt FC's administrerende direktør Søren Als Christiansen fortæller, at der er sket en it-fejl, som betyder, at lønnen ikke er overført til spillerne. Det vil der blive rettet op på, så spillerne har deres løn til rådighed senest onsdag morgen. Tyske Klaus-Dieter Müller, der ejer Jammerbugt FC, bekræfter denne udlægning over for TV2 Nord. - Et it-problem er skyld i, at den lønoverførsel, vi havde oprettet, ikke er gået igennem, siger Klaus-Dieter Müller til TV2 Nord. - Jeg forsikrer, at lønnen er udbetalt i morgen, siger han. Tilfreds med udvikling Klubejeren ærgrer sig over, at historien om den manglende lønudbetaling er blevet blæst op, fordi det ifølge ham blot bunder i en teknisk fejl. Klaus-Dieter Müller købte Jammerbugt FC tidligere i år, og han har ikke fortrudt sin investering i den nordjyske klub, som i sidste sæson sikrede sig oprykning til landets næstbedste fodboldrække. - Jeg er tilfreds med den retning, klubben udvikler sig i - både sportsligt og organisatorisk, siger Klaus-Dieter Müller. I sidste uge meldte klubben ud, at den nuværende cheftræner Bo Zinck per 1. januar 2022 indtræder i en ny rolle som Head of Sport, mens nuværende assistenttræner Nabil Trabelsi tager over i rollen som cheftræner.
Spillerne i 1. divisionsklubben Jammerbugt FC fik ikke udbetalt løn tirsdag, men pengene er på vej, forsikrer klubbens tyske ejer.